钦定古今图书集成/明伦汇编/氏族典/第128卷 > 陈以勤
## 钦定古今图书集成/明伦汇编/氏族典/第128卷 > 陈以勤

按《明外史陈以勤传》：“以勤，字逸甫，南充人。嘉靖二十
年进士。选庶吉士，授检讨。久之，充裕王讲官，迁修撰，
进洗马。以勤为讲官九年，有羽翼功，而深自晦匿。王
尝书‘忠贞’二字赐之。父丧除，还为侍读学士，掌翰林
院，进太常卿，领国子监，擢礼部右侍郎。寻转左，改吏
部，转詹事府。穆宗即位，以勤自以潜邸旧臣，条上谨”
始十事。诏嘉其忠恳。隆庆元年擢礼部尚书兼文渊
阁大学士，入参机务。累加少傅兼太子太傅，改武英
殿。四年条上时务因循之弊，请慎擢用，酌久任，治赃
吏，广用人，练民兵，重农谷。帝嘉之，下所司议。高拱掌
吏部，恶所言侵己职，寝其奏。以勤中立无所比，恐不
为人所容，力引疾求罢。遂进兼太子太师、吏部尚书，
赐敕驰传归。以勤归十年，年七十。敕有司存问。又六
年卒。赠太保，谥“文端。”